Okresná prokuratúra Piešťany 
Vážska 28, 921 01 Piešťany 	

Sp. zn. : 2 Pv 110/12/2204	Piešťany, 9.10.2012
EEČ : 2-18-82-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Piešťany
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1 Trestného zákona na tom skutkovom základe, že
 	
v období od mesiaca december 2011 do konca mesiaca august 2012 v mieste svojho trvalého bydliska XXXXX a ani na inom mieste, si ako otec ml. XXXXX, nar. XXXXX riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Okresného súdu v XXXXX sp. zn. XXXXX dňa XXXXX právoplatným dňom 18.6.2009, v sume 100,- Eur mesačne, ktoré je povinný platiť vždy do 15. dňa v mesiaci vopred k rukám matky XXXXX hoci vedel o existencii svojej vyživovacej povinnosti a túto povinnosť si riadne neplnil,  s výnimkou mesiacov apríl 2012, kedy uhradil výživné vo výške 400,- Eur, júl 2012, kedy uhradil výživné vo výške 300,- Eur, pričom v tomto období bol živnostníkom a jeho majetkové pomery mu umožňovali úhradu výživného, čím za uvedené obdobie dlhoval XXXXX na výživnom sumu vo výške 300,- Eur, 

lebo zanikla trestnosť činu
Odôvodnenie:
Poverený príslušník Obvodného oddelenia PZ XXXXX uznesením pod číslom ORPXXXXX zo dňa XXXXX podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, že v období od mesiaca december 2011 do konca mesiaca máj 2012 v mieste svojho trvalého bydliska XXXXX a ani na inom mieste, si ako otec ml. XXXXX nar. 05.01.1993, riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Okresného súdu XXXXX sp. zn. XXXXX zo dňa XXXXX právoplatným dňom 18.6.2009, v sume 100,- Eur mesačne, ktoré je povinný platiť vždy do 15. dňa v mesiaci vopred k rukám matky XXXXX, hoci vedel o existencii svojej vyživovacej povinnosti a túto povinnosť si riadne neplnil, pričom v tomto období bol živnostníkom a jeho majetkové pomery mu umožňovali úhradu výživného, čím za uvedené obdobie dlhoval XXXXX na výživnom sumu vo výške 200,- Eur. 

Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Obvinený XXXXX v prípravnom konaní priznal neplnenie si vyživovacej povinnosti, pričom vo svojej výpovedi uviedol, že vyživovaciu povinnosť si neplnil od 15.12.2011 do marca 2012, za toto obdobie mu vznikol dlh vo výške 400,-Eur, ktorý uhradil dňa 13.4.2012  prevodom na účet. Následne nezaplatil včas výživné za mesiac máj až august 2012 a to z dôvodu nedostatku finančných prostriedkov. 
Dňa 19.9.2012 obvinený XXXXX osobne doručil na Obvodné oddelenie PZ XXXXX listinný doklad, v ktorom uviedol, že dlžné výživné v celom rozsahu uhradil, pričom predložil aj výpisy z účtov, z ktorých vyplýva, že dňa 16.7.2012 uhradil 100,- Eur, dňa 23.7.2012 uhradil 100,- Eur, dňa 26.7.2012 uhradil 100,- Eur, 13.9.2012 uhradil 100,- Eur a 18.9.2012 uhradil výživné vo výške 200,- Eur. 

Svedkyňa - poškodená XXXXX  vo svojej výpovedi uviedla, že rozsudkom Okresného súdu XXXXX sp. zn. XXXXX zo dňa XXXXX, právoplatným dňom XXXXX bol obv. XXXXX zaviazaný prispievať na výživu ich spoločnej dcéry XXXXX sumou 100,- Eur. Od mesiaca december 2011 do marca 2012  si jej exmanžel XXXXX prestal vyživovaciu povinnosť plniť, zaplatil až v mesiaci apríl a to dňa 13.4.2012, kedy uhradil bankovým príkazom súdnemu exekútorovi XXXXX sumu vo výške 400,- Eur. Výživné za mesiac apríl 2012 uhradil až dodatočne dňa 16.7.2012, za máj 2012  uhradil výživné až 23.7.2012 a za jún 2012 zaplatil až 26.7.2012. Za mesiac júl 2012 uhradil výživné dňa 18.9.2012, za mesiace august 2012 až september 2012 uhradil výživné dňa 17.9.2012 a to vo výške 200,- Eur.  
Menovaná zároveň potvrdila, že obvinený uhradil celé výživné, v súčasnej dobe jej už nedlhuje žiadne výživné a zároveň dodala, že neplnenie vyživovacej povinnosti nezanechalo na dcére žiadne trvalé následky. Dcéra ukončila Strednú odbornú školu obchodu a služieb XXXXX, pričom už pracuje na dohodu o vykonaní práce a pripravuje sa na vysokú školu.   

Do vyšetrovacieho spisu boli ďalej zabezpečené: rozsudok Okresného súdu XXXXX XXXXX sp. zn. XXXXX zo dňa XXXXX, právoplatný dňom XXXXX,  rodný list XXXXX, daňové priznanie obv. XXXXX ako aj ďalšie listinné dôkazy.

Podľa § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, ako sa súd odobral na záverečnú poradu. 
                       
Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu s poukazom na ustanovenie § 86 písm. a) Trestného zákona.

Po preskúmaní spisového materiálu, poukazujúc pritom na výpoveď svedkyne - poškodenej XXXXXj  ako aj na ďalšie na vec sa vzťahujúce listinné dôkazy (výpisy z bankových účtov) bolo dostatočne preukázané, že obvinený XXXXX  si svoju vyživovaciu povinnosť dodatočne splnil v plnom rozsahu, pričom neplnenie vyživovacej povinnosti nemalo na jeho dcéru XXXXX  trvalo nepriaznivé následky.
 
Vzhľadom na uvedené skutočnosti som rozhodla tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Jurčová
prokurátorka